text: Politiker: De skider over alt
  13 april 2015 kl. 15.50
  Affaldet langs vejene og i naturen bliver ved med at vælte frem, efter TV SYD har stillet skarpt på vejsvineriet i landsdelen. Nu forlanger et medlem af byrådet i Aabenraa, at svineriet i Padborg kommer til livs. Han har længe været frustreret over de enorme mængder af affald, der flyder overalt i byen.
  - De skider ud af bilen, eller skider mellem bilerne, eller skider på vores græsplæner, i blomsterbedet eller hvor de nu kan komme til det. Sådan siger Kaare Solhøj Dahle, byrådsmedlem for Dansk Folkeparti.
  Han mener, at svineriet i Padborg har været et problem længe - primært på grund af de mange lastbilchauffører.
  I Padborg ligger Toldpladsen, hvor chauffører kan overnatte, tilberede mad, komme på toilet osv. Men det forhindrer ikke, at enorme mængder svineri hober sig op andre steder i byen.
  - De er begyndt at tage kolakdækslerne af vores kloakker her i området og smide deres affald i, forklarer han.
  Byrådspolitikeren foreslår blandt andet bøder, øget politikontrol og permanent parkeringsforbud for lastbiler.
  